
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāju interešu pārstāve
Komisijas locekle Ilona Leimane, kā komersantu interešu pārstāve izskatīja rakstveida procesā strīdu starp patērētāju un sabiedrību saistībā ar apavu kvalitāti. 
No lietas materiāliem izriet, ka patērētājs 2025. gada 28. jūnijā sabiedrības veikalā iegādājās apavus, artikuls 23-145-06-8, par 59,99 EUR. Pēc preces lietošanas patērētājs konstatēja zoles nodilumu un plīsumu, ko iesniegumos raksturojis arī kā zoles lūzumu. 2026. gada 14. jūnijā patērētājs vērsās pie sabiedrības ar prasījuma pieteikumu, pieprasot preces maiņu vai par preci samaksātās naudas summas atmaksu. Sabiedrība prasījumu apmierināja daļēji, piedāvājot atmaksāt 35,99 EUR jeb 60% no preces iegādes cenas. Patērētājs piedāvājumam nepiekrita un Komisijai lūdz apmierināt prasību par apavu maiņu. 
Sabiedrība lietā ir sniegusi skaidrojumu, ka apavu apskates laikā konstatēts zoles nodilums un plīsums, kā arī citas ilgstošas lietošanas pazīmes. Sabiedrības ieskatā bojājumi liecina par intensīvu un ilgstošu preces lietošanu un būtisku ekspluatācijas nolietojumu. Individuāli izvērtējot preces faktisko stāvokli, sabiedrība noteica 40% nolietojumu un piedāvāja patērētājam atmaksāt 60% no preces iegādes cenas. Patērētājs no piedāvātās naudas atmaksas atteicās un saņēma apavus atpakaļ. Sabiedrība norādīja, ka apavi vairs neatrodas tās rīcībā, tādēļ atkārtota apskate nav iespējama, un līdz neatkarīga speciālista atzinuma saņemšanai uztur spēkā iepriekš izteikto piedāvājumu. 
Komisija, izvērtējot lietā esošos apstākļus un pušu iesniegtos dokumentus, secina, ka patērētāja prasība ir apmierināma.  
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci. 
No lietas materiāliem izriet, ka sabiedrība, daļēji apmierinot patērētāja prasījumu un piedāvājot daļēju naudas atmaksu, nav noliegusi preces neatbilstības esamību. Vienlaikus sabiedrība nav iesniegusi neatkarīga speciālista atzinumu vai citus objektīvus pierādījumus, kas apliecinātu, ka zoles plīsums radies vienīgi dabīga nolietojuma dēļ, kā arī nav pamatojusi noteikto 40% nolietojuma apmēru. 
Komisija norāda, ka patērētājs sākotnēji ir pieprasījis apavu maiņu vai naudas atmaksu, savukārt sabiedrība ir piedāvājusi tikai daļēju naudas atmaksu. No lietas materiāliem neizriet, ka apavu apmaiņa pret līguma noteikumiem atbilstošu preci nebūtu iespējama vai radītu sabiedrībai nesamērīgas izmaksas. Tādēļ konkrētajā gadījumā par atbilstošu strīda risinājumu atzīstama preces maiņa. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

apmierināt patērētāja prasību. 
Sabiedrībai apmainīt patērētāja 2025. gada 28. jūnijā iegādātos apavus, artikuls 23-145-06-8, pret līguma noteikumiem atbilstošu preci. 


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

